b"\n_START_ARTICLE_\nAdrian \xc8\x9au\xc8\x9bu\n_START_SECTION_\nTinere\xc8\x9bea \xc8\x99i educa\xc8\x9bia\n_START_PARAGRAPH_\nPe c\xc3\xa2nd avea patru ani, Adrian s-a mutat \xc3\xaempreun\xc4\x83 cu familia sa la Foc\xc8\x99ani. La v\xc3\xa2rsta de 14 ani a compus o pies\xc4\x83 pentru p\xc4\x83rin\xc8\x9bii s\xc4\x83i deceda\xc8\x9bi. \xc3\x8en primul an dup\xc4\x83 moartea mamei, fra\xc8\x9bii lui au avut grij\xc4\x83 de el. Apoi a fost crescut de bunica sa, p\xc3\xa2n\xc4\x83 la 15 ani, c\xc3\xa2nd s-a mutat singur \xc3\xaen apartamentul l\xc4\x83sat de p\xc4\x83rin\xc8\x9bi. Adrian \xc8\x9au\xc8\x9bu a urmat \xc8\x98coala de Arte \xc8\x99i Meserii din cadrul Colegiului Tehnic \xe2\x80\x9eTraian Vuia\xe2\x80\x9d din Foc\xc8\x99ani.\n_START_SECTION_\n\xc3\x8enceputul \xc3\xaen muzica hip hop\n_START_PARAGRAPH_\n\xc3\x8enc\xc4\x83 de atunci cocheta cu muzica hip-hop, \xc3\xaenfiin\xc8\x9b\xc3\xa2ndu-\xc8\x99i \xc3\xaempreun\xc4\x83 cu al\xc8\x9bi doi colegi o forma\xc8\x9bie pe care au numit-o \xe2\x80\x9eMinorii\xe2\x80\x9d, aluzie la v\xc3\xa2rsta lor fraged\xc4\x83. Fiind mai mult ocupat cu acest aspect dec\xc3\xa2t cu cartea, Adrian a acumulat \xc3\xaen acel an \xc8\x99colar 539 de absen\xc8\x9be, fiind declarat repetent. Dirigintele s\xc4\x83u, inginerul \xc8\x98tefan Ioneanu a declarat: _NEWLINE_Are o situa\xc8\x9bie deosebit\xc4\x83, nu are p\xc4\x83rin\xc8\x9bi \xc8\x99i am \xc8\x9binut la el. E un b\xc4\x83iat extrem de inteligent \xc8\x99i chiar l-am \xc3\xaentrebat de ce nu vrea s\xc4\x83 urmeze \xc8\x99coala, s\xc4\x83 se fac\xc4\x83 inginer sau mecanic, dar mi-a oferit un r\xc4\x83spuns care m-a blocat: \xc2\xabDom' profesor, eu vreau \xc3\xaen via\xc8\x9b\xc4\x83 s\xc4\x83 c\xc3\xa2nt \xc8\x99i s\xc4\x83 dansez.\xc2\xbb Chiar le-am sugerat rudelor s\xc4\x83-l \xc3\xaendrepte spre Liceul de Arte, \xc3\xaens\xc4\x83 nu s-a \xc3\xaent\xc3\xa2mplat nimic.\n_START_SECTION_\nPreg\xc4\x83tirea\n_START_PARAGRAPH_\nC\xc3\xa2nd a intrat \xc3\xaentr-o sal\xc4\x83 de internet, la sf\xc3\xa2r\xc8\x99itul lui 2010, ca s\xc4\x83 se \xc3\xaenscrie la concurs, Adrian \xc8\x9au\xc8\x9bu se g\xc3\xa2ndea c\xc4\x83-\xc8\x99i \xc3\xaencearc\xc4\x83 norocul. La finalul primului sezon al show-ului \xe2\x80\x9eRom\xc3\xa2nii au talent\xe2\x80\x9d, Eminem de Rom\xc3\xa2nia, a\xc8\x99a cum a fost supranumit, a ajuns o vedet\xc4\x83. \xe2\x80\x9eUndeva prin septembrie, st\xc4\x83team la lumina lum\xc3\xa2n\xc4\x83rii \xc8\x99i scriam ni\xc8\x99te versuri, c\xc3\xa2nd am primit un telefon de la cineva \xc8\x99i am aflat de un concurs la PRO TV. Aveam lacrimi \xc3\xaen ochi, eram fericit, dar \xc8\x99i trist pentru c\xc4\x83 nu aveam bani s\xc4\x83 merg la Constan\xc8\x9ba. Am mers la un prieten \xc8\x99i l-am \xc3\xaentrebat dac\xc4\x83 are s\xc4\x83 m\xc4\x83 ajute cu ni\xc8\x99te bani, iar p\xc4\x83rin\xc8\x9bii lui mi-au oferit ajutor.\xe2\x80\x9d \xc3\x8en tren a compus \xc8\x99i piesa care l-a f\xc4\x83cut vestit: \xe2\x80\x9eE evident, rom\xc3\xa2nii au talent\xe2\x80\x9d.\n_START_SECTION_\nSemifinala\n_START_PARAGRAPH_\nPentru semifinal\xc4\x83, Adrian a preg\xc4\x83tit o nou\xc4\x83 pies\xc4\x83, din nou pe ritmuri hip-hop, care exprim\xc4\x83 un mesaj c\xc4\x83tre p\xc4\x83rin\xc8\x9bii s\xc4\x83i, care au murit \xc3\xaen copil\xc4\x83ria lui. \xc8\x9au\xc8\x9bu a afirmat: \xe2\x80\x9eAm ales \xc3\xaen ultimul moment aceast\xc4\x83 pies\xc4\x83, pentru c\xc4\x83 mai aveam una preg\xc4\x83tit\xc4\x83 pentru concurs. Sunt fericit pentru alegerea f\xc4\x83cut\xc4\x83 \xc8\x99i simt c\xc4\x83 prind din ce \xc3\xaen ce mai mult\xc4\x83 \xc3\xaencredere \xc3\xaen mine.\xe2\x80\x9d El a intrat pe scen\xc4\x83 \xc3\xaenso\xc8\x9bit de un grup dansatori. A c\xc3\xa2ntat \xc8\x99i a dansat, iar la final a avut un mesaj pentru toat\xc4\x83 lumea: \xe2\x80\x9eIubiti-v\xc4\x83 p\xc4\x83rin\xc8\x9bii!\xe2\x80\x9d. Mihai Petre a \xc8\x9binut s\xc4\x83 \xc3\xael felicite pe Adrian \xc8\x99i s\xc4\x83 \xc3\xaei spun\xc4\x83 c\xc4\x83 mesajul lui a fost extraordinar: \xe2\x80\x9eMi-ai pl\xc4\x83cut \xc8\x99i mai mult acum, pentru c\xc4\x83 te-ai reinventat, ai compus din nou, ai transmis un nou mesaj, foarte important; cred c\xc4\x83 to\xc8\x9bi tinerii trebuie s\xc4\x83 ia aminte. Pe l\xc3\xa2ng\xc4\x83 faptul c\xc4\x83 ai c\xc3\xa2ntat foarte bine, ai \xc8\x99i dansat foarte bine.\xe2\x80\x9d Andra a fost mai direct\xc4\x83 \xc8\x99i l-a comparat cu faimosul Eminem: \xe2\x80\x9eSunt de acord c\xc4\x83 e\xc8\x99ti foarte talentat \xc8\x99i cred c\xc4\x83 pe l\xc3\xa2ng\xc4\x83 asta, inspira\xc8\x9bia ta vine de acolo, de undeva de sus, de la p\xc4\x83rin\xc8\x9bii t\xc4\x83i, \xc3\xae\xc8\x9bi sus\xc8\x9bin mesajul \xc8\x99i s\xc4\x83 \xc8\x99tii c\xc4\x83 eu deja te v\xc4\x83d ca un Eminem al Rom\xc3\xa2niei.\xe2\x80\x9d Andi i-a spus: \xe2\x80\x9eDin punctul meu de vedere, e\xc8\x99ti una dintre cele mai frumoase pove\xc8\x99ti pe care am citit-o, o citesc \xc8\x99i pe care a\xc8\x99 vrea foarte mult s\xc4\x83 o recitesc \xc3\xaen via\xc8\x9ba asta.\xe2\x80\x9d \xc3\x8en semifinal\xc4\x83, Adrian a avut cele mai multe voturi, al\xc4\x83turi de el calific\xc3\xa2ndu-se Cristina Bondoc \xc3\xaempreun\xc4\x83 cu Alina Dinc\xc4\x83 \xc8\x99i Akikai.\n_START_SECTION_\nControverse\n_START_PARAGRAPH_\nAnun\xc8\x9bul c\xc4\x83 Adrian \xc8\x9au\xc8\x9bu a c\xc3\xa2\xc8\x99tigat marea final\xc4\x83 a adus \xc8\x99i critici \xc3\xaen r\xc3\xa2ndul publicului care a urm\xc4\x83rit show-ul. Acestea pot fi v\xc4\x83zute cel mai bine pe internet. Valuri de internau\xc8\x9bi \xc3\xae\xc8\x99i exprim\xc4\x83 mul\xc8\x9bumirea sau nemul\xc8\x9bumirea fa\xc8\x9b\xc4\x83 de rezultatul concursului. Valul de critici \xc3\xael vizeaz\xc4\x83 at\xc3\xa2t pe c\xc3\xa2\xc8\x99tig\xc4\x83torul Rom\xc3\xa2nii au talent, dar \xc8\x99i conducerea televiziunii care a organizat concursul. At\xc3\xa2t forumurile, c\xc3\xa2t \xc8\x99i re\xc8\x9belele de socializare au fost asaltate cu mesaje de protest. Cei mai mul\xc8\x9bi au fost revolta\xc8\x9bi c\xc4\x83 nu talentul, ci cazul a c\xc3\xa2\xc8\x99tigat marele premiu de 120.000 de euro, potrivit celor de la Adev\xc4\x83rul. _NEWLINE_Un val de critici f\xc4\x83r\xc4\x83 precedent s-a st\xc3\xa2rnit la adresa PRO TV \xc8\x99i a \xc3\xaenving\xc4\x83torului lor \xe2\x80\x9econtraf\xc4\x83cut\xe2\x80\x9d, Adrian \xc8\x9au\xc8\x9bu. Site-urile de internet gestionate de PRO TV au mii de acces\xc4\x83ri \xc8\x99i comentarii, predominant, defavorabile. S-a creat o controvers\xc4\x83 puternic\xc4\x83, iar PRO TV a r\xc4\x83mas \xc3\xaen aten\xc8\x9bia publicului chiar \xc8\x99i dup\xc4\x83 \xc3\xaencheierea show-ului. \xe2\x80\x9e\xc3\x8enscenarea\xe2\x80\x9d pus\xc4\x83 la cale de PRO TV pare s\xc4\x83 repete povestea de la Britain\xe2\x80\x99s Got Talent din 2009, c\xc3\xa2nd Susan Boyle a ie\xc8\x99it pe locul doi, de\xc8\x99i era favorita publicului. Astfel s-a creat o mare controvers\xc4\x83 \xc3\xaen jurul organiz\xc4\x83rii emisiunii, iar subiectul a r\xc4\x83mas \xc3\xaen aten\xc8\x9bia publicului timp \xc3\xaendelungat.\n_START_SECTION_\nPremiu\n_START_PARAGRAPH_\nAdrian \xc8\x9au\xc8\x9bu, c\xc3\xa2\xc8\x99tig\xc4\x83torul show-ului Rom\xc3\xa2nii au talent, nu poate lua \xc3\xaentreaga sum\xc4\x83 pe care a c\xc3\xa2\xc8\x99tigat-o, pentru c\xc4\x83 trebuie s\xc4\x83 pl\xc4\x83teasc\xc4\x83 impozit statului. Astfel, lui \xc3\xaei revin doar 100.800 de euro, iar statul rom\xc3\xa2n \xc3\xaei impoziteaz\xc4\x83 c\xc3\xa2\xc8\x99tigul cu 19.200 de euro. Sorin Blejnar, pre\xc8\x99edintele ANAF, a declarat pentru g\xc3\xa2ndul.info c\xc4\x83 regret\xc4\x83 c\xc4\x83 nu-l poate scuti pe Adrian de la plata impozitului: \xe2\x80\x9e\xc3\x8emi pare sincer r\xc4\x83u, pentru c\xc4\x83 e o situa\xc8\x9bie special\xc4\x83, \xc3\xaei cunosc situa\xc8\x9bia familial\xc4\x83 \xc8\x99i nu a\xc8\x99 fi vrut s\xc4\x83 \xc3\xaei diminuez bucuria c\xc3\xa2\xc8\x99tig\xc4\x83rii premiului. Dar, din p\xc4\x83cate, nu avem baza legal\xc4\x83 pentru a-i acorda aceast\xc4\x83 scutire.\xe2\x80\x9d Potrivit Codului fiscal, \xe2\x80\x9eveniturile sub form\xc4\x83 de premii se impun, prin re\xc8\x9binerea la surs\xc4\x83, cu o cot\xc4\x83 de 16% aplicat\xc4\x83 asupra venitului net realizat din fiecare premiu. Obliga\xc8\x9bia calcul\xc4\x83rii, re\xc8\x9binerii \xc8\x99i vir\xc4\x83rii impozitului revine pl\xc4\x83titorilor de venituri\xe2\x80\x9d.\n_START_SECTION_\nSchimbarea vie\xc8\x9bii\n_START_PARAGRAPH_\nDup\xc4\x83 ce a c\xc3\xa2\xc8\x99tigat concursul, el a spus: _NEWLINE_Via\xc8\x9ba mea s-a schimbat brusc \xc3\xaen bine, sunt fericit c\xc4\x83 am ajuns aici \xc8\x99i le mul\xc8\x9bumesc tuturor c\xc4\x83 au fost al\xc4\x83turi de mine. Deocamdat\xc4\x83, de c\xc3\xa2nd am c\xc3\xa2\xc8\x99tigat, nu prea am ie\xc8\x99it prea mult pe strad\xc4\x83, dar am primit foarte multe mesaje, foarte multe telefoane \xc8\x99i lumea este \xc3\xaenc\xc3\xa2ntat\xc4\x83 de apari\xc8\x9bia mea. Sincer, eu \xc3\xaenc\xc4\x83 nici nu con\xc8\x99tientizez c\xc4\x83 am 120.000 de euro, sunt fericit c\xc4\x83 am c\xc3\xa2\xc8\x99tigat un concurs. Cred c\xc4\x83 sunt unele fete care m\xc4\x83 plac pentru c\xc4\x83 am 120.000 de euro._NEWLINE_Adrian \xc8\x9au\xc8\x9bu spunea c\xc4\x83 nu s-a g\xc3\xa2ndit ce va face cu banii pe care i-a c\xc3\xa2\xc8\x99tigat, nici \xc3\xaenainte de a deveni \xc3\xaenving\xc4\x83tor \xc8\x99i nici dup\xc4\x83 ce a ob\xc8\x9binut marele premiu. \xe2\x80\x9eAcum sunt super fericit \xc8\x99i vreau s\xc4\x83 continui cu muzica\xe2\x80\x9d, a spus Adrian \xc8\x9au\xc8\x9bu. Promite c\xc4\x83-\xc8\x99i va continua \xc8\x99i studiile: \xe2\x80\x9e\xc8\x98coala e cea mai important\xc4\x83\xe2\x80\x9d, poveste\xc8\x99te el, \xe2\x80\x9evreau s\xc4\x83 o continui, apoi s\xc4\x83 fac Conservatorul\xe2\x80\x9d. Acum are un apartament \xe2\x80\x9eperfect ordonat \xc8\x99i curat\xe2\x80\x9d \xc3\xaen care compune melodii: \xe2\x80\x9e\xc3\x8en apartamentul unde st\xc4\x83team erau pere\xc8\x9bii coji\xc8\x9bi de var \xc8\x99i tencuial\xc4\x83 nu era, geamuri nu erau, c\xc4\x83ldur\xc4\x83 nici at\xc3\xa2ta, ap\xc4\x83 cald\xc4\x83 nici at\xc3\xa2t. \xc8\x98i m-am apucat s\xc4\x83-l renovez.\xe2\x80\x9d \xc3\x8en 2011, Adrian \xc8\x9au\xc8\x9bu a \xc3\xaempodobit bradul de Cr\xc4\x83ciun, pentru prima dat\xc4\x83 \xc3\xaen via\xc8\x9ba sa.\n_START_SECTION_\nContinuarea carierei de muzician\n_START_PARAGRAPH_\nAdrian \xc8\x9au\xc8\x9bu a semnat la jum\xc4\x83tatea anului 2011 un contract cu MediaPro Music. El preg\xc4\x83te\xc8\x99te \xc8\x99i un material discografic pentru care a intrat deja \xc3\xaen studiourile de \xc3\xaenregistr\xc4\x83ri. P\xc3\xa2n\xc4\x83 pe 1 decembrie 2011, el avea 25 de piese compuse. Acesta a afirmat: \xe2\x80\x9eCluburi, fete, b\xc4\x83utur\xc4\x83 - nu am sim\xc8\x9bit nevoia, mi-a r\xc4\x83mas chestia asta cu muzica, dac\xc4\x83 a\xc8\x99 avea o fat\xc4\x83, a\xc8\x99 pune sentiment \xc8\x99i acolo \xc8\x99i nu vreau, vreau s\xc4\x83 pun sentiment \xc3\xaen muzic\xc4\x83. C\xc3\xa2teodat\xc4\x83 pl\xc3\xa2ng, sunt sup\xc4\x83rat, c\xc3\xa2nd simt c\xc4\x83 nu-mi iese ceva \xc3\xaen muzic\xc4\x83.\xe2\x80\x9d_NEWLINE_El a declarat: \xe2\x80\x9eSunt fericit c\xc4\x83 pot face urm\xc4\x83torul pas al\xc4\x83turi de MediaPro Music \xc8\x99i sper s\xc4\x83 nu-i dezam\xc4\x83gesc pe cei care au avut \xc8\x99i au \xc3\xaencredere \xc3\xaen mine. Prima pies\xc4\x83 la care m-am g\xc3\xa2ndit este pentru cei din noua genera\xc8\x9bie, dar piesele de pe album vor fi dedicate tuturor. Sunt la fel de ner\xc4\x83bd\xc4\x83tor ca \xc8\x99i voi s\xc4\x83 lansez \xc3\xaen primul r\xc3\xa2nd single-ul \xc8\x99i apoi albumul. Sper c\xc4\x83 ve\xc8\x9bi fi al\xc4\x83turi de mine \xc8\x99i \xc3\xaemi doresc s\xc4\x83 fac treab\xc4\x83 bun\xc4\x83 \xc3\xaen continuare.\xe2\x80\x9d Adrian a c\xc3\xa2ntat \xc3\xaen premier\xc4\x83 o melodie la emisiunea Gabrielei Cristea, Draga mea prieten\xc4\x83. \xe2\x80\x9ePiesa are dou\xc4\x83 zile. Chiar am sim\xc8\x9bit nevoia s\xc4\x83 fac piesa asta pentru c\xc4\x83 voiam s\xc4\x83 simt ce am sim\xc8\x9bit \xc3\xaen copil\xc4\x83rie\xe2\x80\x9d, a spus \xc8\x9au\xc8\x9bu despre piesa \xe2\x80\x9eTo\xc8\x9bi suntem copii\xe2\x80\x9d. El a demarat un concurs pe pagina sa oficial\xc4\x83 de Facebook. C\xc3\xa2nt\xc4\x83re\xc8\x9bul \xc3\xae\xc8\x99i invit\xc4\x83 fanii s\xc4\x83 realizeze un videoclip \xc3\xaen care protagoni\xc8\x99tii s\xc4\x83 fie chiar ei. Astfel, primii 32 de participan\xc8\x9bi au ocazia s\xc4\x83 apar\xc4\x83 \xc3\xaen videoclipul piesei, fiecare pe c\xc3\xa2te un vers.\n_START_SECTION_\nVersuri \xc8\x99i stil muzical\n_START_PARAGRAPH_\nAdrian \xc8\x9au\xc8\x9bu dorea o carier\xc4\x83 de muzician, dar unchiul lui a declarat: _NEWLINE_Noi am vrut ca el s\xc4\x83 fac\xc4\x83 \xc8\x99coal\xc4\x83, s\xc4\x83 \xc3\xaenve\xc8\x9be carte! Lui \xc3\xaens\xc4\x83 \xc3\xaei pl\xc4\x83cea muzica, de\xc8\x99i \xc3\xaei tot spuneam c\xc4\x83 numai cu o meserie o s\xc4\x83 \xc3\xae\xc8\x99i poat\xc4\x83 c\xc3\xa2\xc8\x99tiga p\xc3\xa2inea. Nu ne a\xc8\x99teptam s\xc4\x83 ajung\xc4\x83 chiar acolo \xc8\x99i s\xc4\x83 c\xc3\xa2\xc8\x99tige, dar acum, fire\xc8\x99te, ne bucur\xc4\x83m foarte mult pentru el. A fost o mare surpriz\xc4\x83._NEWLINE_P\xc3\xa2n\xc4\x83 s\xc4\x83 ajung\xc4\x83 la Rom\xc3\xa2nii au talent, el a abordat mesajul unui rapper de cartier. Textele cu iz patriotic au fost scrise special pentru show-ul de la PRO TV. \xc3\x8en piesele de pe YouTube, Adrian \xc8\x9au\xc8\x9bu folose\xc8\x99te un cu totul alt limbaj \xc8\x99i vorbe\xc8\x99te despre via\xc8\x9ba de dur \xc3\xaen care bea \xc8\x99i umbl\xc4\x83 prin cluburi._NEWLINE_De\xc8\x99i c\xc3\xa2nt\xc4\x83 muzic\xc4\x83 hip hop, Ombladon, componentul trupei Parazi\xc8\x9bii este foarte vehement \xc3\xaen ceea ce-l prive\xc8\x99te: \xe2\x80\x9eMi se pare c\xc4\x83 nu are nicio treab\xc4\x83 cu rap-ul, face ni\xc8\x99te versuri \xc3\xaempu\xc8\x9bite care nu-mi spun nimic.\xe2\x80\x9d Un rapper c\xc4\x83ruia nu i-a venit s\xc4\x83 cread\xc4\x83 c\xc4\x83 tocmai Adrian \xc8\x9au\xc8\x9bu a fost cel care a c\xc3\xa2\xc8\x99tigat finala Rom\xc3\xa2nii au talent a compus special o pies\xc4\x83 \xc3\xaen care \xc3\xael atac\xc4\x83. \xc8\x9au\xc8\x9bu este acuzat c\xc4\x83 nu face hip-hop adev\xc4\x83rat: \xe2\x80\x9ePentru urechea ta de cocalar, re\xc8\x9bine, tu nu faci hip-hop, el te face pe tine.\xe2\x80\x9d 1Q Sapro, l-a imitat pe Adrian \xc8\x9au\xc8\x9bu la Serviciul Rom\xc3\xa2n de Comedie. Concurentul a interpretat \xe2\x80\x9eIubesc Rom\xc3\xa2nia\xe2\x80\x9d, pe versurile compuse tot de el._NEWLINE_C\xc3\xa2nt\xc4\x83re\xc8\x9bul a declarat la PRO FM c\xc4\x83 a \xc3\xaenceput s\xc4\x83 asculte hip-hop atunci c\xc3\xa2nd a descoperit piesele interpretate de La Familia \xc8\x99i Tupac Shakur. De\xc8\x99i a spus \xe2\x80\x9eNu \xc8\x99tiu dac\xc4\x83 a\xc8\x9bi observat, \xc3\xaen Rom\xc3\xa2nia nu exist\xc4\x83 c\xc3\xa2nt\xc4\x83re\xc8\x9bi de hip-hop de genul meu. Nimeni nu \xc3\xaencearc\xc4\x83 s\xc4\x83 transmit\xc4\x83 un mesaj. To\xc8\x9bi care fac asta subliniaz\xc4\x83 ce tr\xc4\x83iesc, at\xc3\xa2t.\xe2\x80\x9d, el este acum un mare fan al celor de la B.U.G. Mafia \xc8\x99i Puya.\n_START_SECTION_\nFilmografie\n_START_PARAGRAPH_\nT\xc3\xa2n\xc4\x83rul \xc8\x99i-a f\xc4\x83cut apari\xc8\x9bia \xc3\xaentr-un episod din Pariu cu via\xc8\x9ba. Tinerii din \xe2\x80\x9eLaLa Band\xe2\x80\x9d se revolt\xc4\x83 \xc3\xaempotriva conducerii \xc8\x99colii, iar Adrian \xc8\x9au\xc8\x9bu \xc3\xaei ajut\xc4\x83 s\xc4\x83-\xc8\x99i transpun\xc4\x83 indignarea \xc3\xaen versuri._NEWLINE__NEWLINE_Rapperul a m\xc4\x83rturisit: _NEWLINE_A fost un moment special pentru mine, \xc8\x99tiam cum arat\xc4\x83 platoul unei emisiuni precum Rom\xc3\xa2nii au talent, dar c\xc3\xa2nd am ajuns \xc3\xaen Buftea, pe platourile de filmare, am fost emo\xc8\x9bionat. Mi s-a cerut s\xc4\x83 scriu un c\xc3\xa2ntec-protest \xc8\x99i am reu\xc8\x99it s\xc4\x83 fac asta \xc3\xaen 3 minute. Mi-a pl\xc4\x83cut ideea de a te r\xc4\x83zvr\xc4\x83ti \xc3\xaempotriva conducerii \xc8\x99colii, cred c\xc4\x83 to\xc8\x9bi ne-am dorit asta, m\xc4\x83car o dat\xc4\x83-n via\xc8\x9b\xc4\x83._NEWLINE_Produc\xc4\x83torii mi-au spus ce-\xc8\x99i doresc \xc8\x99i eu, \xc3\xaen c\xc3\xa2teva minute, am scris versurile unui c\xc3\xa2ntec special pentru greva elevilor. Sun\xc4\x83 cam a\xc8\x99a: \xc2\xabEste un mesaj de la noi pentru voi, suntem tineri, avem curaj, punem pariu cu via\xc8\x9ba, a venit momentul s\xc4\x83 ne-ndeplinim speran\xc8\x9ba\xc2\xbb. \xc8\x98i asta e doar o parte din c\xc3\xa2ntec, restul vor vedea telespectatorii la PRO TV._NEWLINE_El \xc3\xae\xc8\x99i dore\xc8\x99te s\xc4\x83 se \xc3\xaentoarc\xc4\x83 oric\xc3\xa2nd la Buftea: \xe2\x80\x9eMi s-a p\xc4\x83rut foarte frumos s\xc4\x83 fiu invitat \xc8\x99i cu mare pl\xc4\x83cere revin oric\xc3\xa2nd, cei din \xc2\xabLaLa Band\xc2\xbb sunt ni\xc8\x99te tineri extraordinari, cu care am legat prietenii.\xe2\x80\x9d"